Meddle

Meddle er et studioalbum fra Pink Floyd, utgitt i oktober 1971. 

Albumet regnes ofte som starten på bandets gullalder, og Pink Floyd er på dette albumet i ferd med å finne den musikalske stilen og retningen som preget de neste studioalbumene. Låtene er ikke fullt så eksperimentelle som på de foregående platene, samtidig som tekstene fremdeles ikke er like konkrete som på albumene som fulgte. 

Platen er preget av et variert lydbilde. Åpningssporet «One of These Days» er preget av perkusjonseffekter, en basslinje spilt av to bassgitarer og røff bruk av steelgitar. Den eneste tekstlinjen i sangen er Nick Masons: «One of these days, I'm going to cut you into little pieces». «A Pillow of Winds» er en rolig låt med et lydbilde preget av at David Gilmour spilte inn flere gitarspor i tillegg til Roger Waters bruk av båndløs bass. «Fearless» er den første Pink Floyd-låten der Waters tekst befatter seg med temaet galskap. I motsetning til flere senere låter, omhandler tekstene ikke Syd Barrett direkte, men den har likevel en viss tilknytning til Pink Floyds første frontfigur. Gitaren er stemt i åpen G, noe Waters hadde lært av Barrett. I avslutningen av låten benyttes et lydopptak der supportere av fotballaget Liverpool synger hymnen «You'll Never Walk Alone». «San Tropez» er en jazzinspirert sang, mens «Seamus» er et blues-spor der en hund uler til musikken. «Seamus» blir ofte nevnt som en av Pink Floyds verste låter.

På LP-en opptok den over 23 minutter lange «Echoes» hele side to. Låten ble til ved at hvert av bandmedlemmene gikk i studio og spilte inn ideer uansett tid på døgnet, med kun en vag enighet om hva låten i grove trekk skulle bestå av. Innspillingene ble så klippet sammen til en lang komposisjon de først kalte «Nothing, Parts 1–24». Senere i arbeidsprosessen benyttet de arbeidstitlene «The Son of Nothing» og «The Return of the Son of Nothing». Åpningen på låten («ping»-lydene) ble til ved at Richard Wright gjentatte ganger spilte samme tone på et piano der lydsignalet ble sendt gjennom en Leslie-forsterker. 

Meddle havnet på 3.-plass på de britiske albumlistene og på 70.-plass i USA. Albumet solgte betydelig bedre etter Pink Floyds store gjennombrudd med The Dark Side of the Moon, og da den remastrede CD-versjonen kom i 1994 brukte ikke albumet lang tid på å oppnå både platina og dobbel-platina i USA, nesten 23 år etter at albumet ble utgitt første gang.

Albumet hadde i 2021 solgt 3 138 000 eksemplarer.

Sporliste
«One of These Days» (Mason/Gilmour/Waters/Wright) – 5:57
 Hovedvokal: Mason
«A Pillow of Winds» (Gilmour/Waters) – 5:10
 Hovedvokal: Gilmour 
«Fearless» (Gilmour/Waters) – 6:08
 Hovedvokal: Gilmour
«San Tropez» (Waters) – 3:43
 Hovedvokal: Waters
«Seamus» (Mason/Gilmour/Waters/Wright) – 2:15
 Hovedvokal: Gilmour og Seamus
«Echoes» (Mason/Gilmour/Waters/Wright) – 23:29
 Hovedvokal: Gilmour og Wright

Besetning
David Gilmour – Gitarer, vokal, bassgitar, lydeffekter, munnspill på «Seamus»
Nick Mason – Trommer, perkusjon, lydeffekter, vokal på «One of These Days»
Roger Waters – Bassgitar, gitar, lydeffekter, vokal på «San Tropez»
Richard Wright – Tangentinstrumenter, lydeffekter, vokal på «Echoes»
Seamus (Steve Marriots hund) – Hundelyder på «Seamus»
The Kop (Liverpools supportere) – Kampsang på «Fearless»
Rob Black – Lydtekniker
Peter Bown – Lydtekniker
John Leckie – Lydtekniker
Roger Quested – Lydtekniker
Hipgnosis – Albumdesign

 Referanser 

 Eksterne lenker 


Meddle
Kategori:Musikkalbum fra 1971
Kategori:Progressiv rock-album